**Jätevedenpuhdistus ja lietteen hyötykäyttö – muuttuuko sääntely?**Ari Kangas, neuvotteleva virkamies

Ympäristöministeriö

Vesi ja veteen kohdistuvien päästöjen vähentäminen on yksi EU:n toimintasuunnitelman ”Kohti ilman, veden ja maaperän saasteettomuutta” (*EU Green Deal Zero Pollution Action Plan*) peruspilareista. EU-tasolla on lisäksi julkaistu useita veteen sidoksissa olevia strategioita, aloitteita ja toimenpideohjelmia teemoinaan kiertotalous, luonnon monimuotoisuus, teollisuus, kemikaalit, lääkeaineet ja ilmastonmuutokseen sopeutuminen, ja niiden vesiasioita konkretisoituu nyt käynnissä olevassa yhdyskuntajätevesidirektiivin uusimisessa.

Vuodelta 1991 olevan yhdyskuntajätevesidirektiivin arviointi aloitettiin 2017 ja joulukuussa 2019 julkaistussa arviointiraportissa todettiin direktiivin vastanneen tarkoitustaan ja että sen vaikutusten monetisoidut hyödyt ylittävät se toimeenpanon kustannukset. Parantamisen varaa kuitenkin luonnollisesti on, kun alkuperäinen direktiivi on niin vanha. Komissio esitti arvioinnin perusteella 20 parannettavaa aihealuetta, joista on sittemmin tehty vaikutusten arviointia. Aivan uusia osa-alueita ovat mm. energiatehokkuus, mikropollutantit ja resurssien kierrätys.

Merkittävin uudistamiskohde on kuitenkin edelleen jäljellä olevien päästöjen vähentäminen, koska näihin ongelmiin puuttumattomuus tekee tyhjäksi jo nyt vesien suojelemiseksi tehtyä yhdyskuntajätevesien käsittelyn kehittämistyötä. Esiin on noussut ilmastonmuutoksen myötä kasvaviksi odotettavien ylivuotojen, ohitusten ja hulevesien paikalliset vaikutukset.

Uusia haasteita tuovat mikropollutantit, kuten lääkeaineet ja mikromuovit, edelleen rehevöitymistä aiheuttavien ravinteiden jatkuva vähentäminen sekä jäteveden käsittelyn energian käyttö, mihin nykyinen direktiivi ei ota kantaa vaikka nyt jo on esimerkkejä energianeutraaleista tai energiaa tuottavista laitoksista.

Kiertotalouden näkökulma tulee koskemaan jätevedestä talteen otettavia ravinteita ja uusioveden uudelleen käyttöä kasteluvetenä.

Näihin ja muihin kohtiin, joissa on parantamisen varaa, odotetaan komission ehdotuksia vuoden 2022 alkupuoliskolla, mistä jatketaan neuvotteluilla kohti uutta hyväksyttyä direktiiviä. Neuvotteluiden kesto vaihtelee, mutta siinä voi mennä jopa vuosi. Aikaa hyväksytyn direktiivin saattamiseen kansalliseen lainsäädäntöön on yleensä 2 vuotta eli noin vuonna 2025 voisi olla uutta jätevesisääntelyä odotettavissa.

Tämä ei tarkoita, että juuri silloin pitäisi kaikki toimia uuden direktiivin mukaan vaan esimerkiksi vanhan direktiivin mukaisten käsittelyvaatimusten toteuttamiselle oli annettu 10-15 vuoden siirtymäaika.

Kiertotalousnäkökulma koskee myös puhdistamolietteen käytön sääntelyä. Turvallista ravinteiden kierrätystä voi jo tehdä EU:n lannoitevalmisteasetuksessa raaka-aineiksi hyväksyttyjen jätevesipohjaisten, struviittina saostetun fosforin ja lietteen polton tuhkasta erotettujen ravinteiden kautta. Käynnissä oleva kansallisen lannoitelainsäädännön uudistus ottaa myös kantaa jätevesi- ja puhdistamolietepohjaisten valmisteiden käyttöön.